予生世幾八十年交游士友有昧平生而一見氣合者有同鄉並舍而終身情乖者因悟笑曰此釋氏所謂宿緣也知此則可以忘憂惱泯是非免輪迴而脱生死也因作拙句以道其意云
作者：李光
朝代：宋

paragraphs: 路隔仙凡只一塵，浮生出没轉風輪。
宿緣未斷形雖換，異世相逢意自親。
圓澤再來尋舊伴，房公一笑悟前身。
若將愛見迷真性，萬劫難超未了因。